CELEX: 62008TN0032
Language: el
Date: 2007-01-18 00:00:00
Title: Υπόθεση T-32/08: Προσφυγή-αγωγή της 18ης Ιανουαρίου 2008 — Ευρωπαϊκή Δυναμική κατά Επιτροπής

12.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 92/32
            
         Προσφυγή-αγωγή της 18ης Ιανουαρίου 2008 — Ευρωπαϊκή Δυναμική κατά Επιτροπής
   (Υπόθεση T-32/08)
   (2008/C 92/66)
   Γλώσσα διαδικασίας: η αγγλική
   Διάδικοι
   
      Προσφεύγουσα-ενάγουσα: Ευρωπαϊκή Δυναμική — Προηγμένα συστήματα Τηλεπικοινωνιών, Πληροφορικής και Τηλεματικής ΑΕ (Αθήνα, Ελλάδα) (εκπρόσωπος: Ν. Κορογιαννάκης, δικηγόρος)
   
      Καθής-εναγομένη: Επιτροπή των Ευρωπαϊκών Κοινοτήτων
   Αιτήματα της προσφεύγουσας-ενάγουσας
   Η προσφεύγουσα-ενάγουσα (στο εξής: προσφεύγουσα) ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής περί απορρίψεως της προσφοράς της προσφεύγουσας και περί αναθέσεως της εκτελέσεως της συμβάσεως στον επιλεγέντα διαγωνιζόμενο,
            
         
               —
            
            
               να υποχρεώσει την Επιτροπή να αποκαταστήσει τη ζημία που υπέστη η προσφεύγουσα λόγω της εν λόγω διαδικασίας διαγωνισμού, ανερχόμενη σε 65 565 ευρώ,
            
         
               —
            
            
               να υποχρεώσει την Επιτροπή να καταβάλει τη δικαστική δαπάνη της προσφεύγουσας καθώς και τις λοιπές δαπάνες και έξοδα στα οποία αυτή υποβλήθηκε σε σχέση με την παρούσα προσφυγή-αγωγή (στο εξής: προσφυγή), ακόμη και αν αυτή απορριφθεί.
            
         Ισχυρισμοί και κύρια επιχειρήματα
   Προς στήριξη των αιτημάτων της, η προσφεύγουσα ισχυρίζεται ότι, στο πλαίσιο της διαδικασίας διαγωνισμού ENV.A.1/SER/2007/0032 για την «Ανάλυση αγοράς με στόχο την ανάπτυξη νέας προσέγγισης για την ιστοσελίδα “Περιβάλλον για νέους Ευρωπαίους”» (ΕΕ 2007/S 83-100898), η Επιτροπή παρέβη τις υποχρεώσεις που υπέχει από τον δημοσιονομικό κανονισμό (1), τους κανόνες εφαρμογής του και την οδηγία 2004/18/ΕΚ (2).
   Επιπλέον, η προσφεύγουσα ισχυρίζεται ότι η αναθέτουσα αρχή υπέπεσε σε πλείονα πρόδηλα σφάλματα εκτιμήσεως τα οποία είχαν ως συνέπεια την απόρριψη της προσφοράς της. Περαιτέρω, κατά την προσφεύγουσα, η αναθέτουσα αρχή παρέβη την υποχρέωσή της να αιτιολογήσει την απόφασή της και, ειδικότερα, να πληροφορήσει την προσφεύγουσα για τα σημεία στα οποία υπερτερεί ο επιλεγείς διαγωνιζόμενος.
   Ως εκ τούτου, η προσφεύγουσα ζητεί να ακυρωθεί η απόφαση της Επιτροπής περί απορρίψεως της προσφοράς της και περί αναθέσεως της εκτελέσεως της συμβάσεως στον επιλεγέντα διαγωνιζόμενο και να υποχρεωθεί η καθής-εναγομένη να καταβάλει το σύνολο των εξόδων που αφορούν την παρούσα δίκη ακόμη και σε περίπτωση απορρίψεως της προσφυγής. Επικουρικώς, δεδομένου ότι η σύμβαση θα έχει πιθανότατα εκτελεσθεί πλήρως μέχρι την έκδοση της αποφάσεως του Δικαστηρίου ή εφόσον δεν είναι πλέον δυνατή η ακύρωση της αποφάσεως, η προσφεύγουσα ζητεί χρηματική αποζημίωση σύμφωνα με τα άρθρα 235 και 288 ΕΚ.
   
      (1)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1).
   
      (2)  Οδηγία 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών (ΕΕ L 134, σ. 114).